Σκορπίνα με πράσο αυγολέμονο
Κρατήστε την απλή αλλά θεσπέσια συνταγή και αναζητήστε φρέσκες σκορπίνες. Εν ανάγκη, παραγγείλτε τις από τον ψαρομανάβη σας.
3 σκορπίνες του 1 κιλού εκάστη, καθαρισμένες και αλατοπιπερωμένες, 10 μέτρια πράσα καθαρισμένα και κομμένα στα 3, 2 κλωνάρια σέλινο χοντροκομμένα (και τα κοτσάνια), 3 μέτρια καρότα καθαρισμένα και κομμένα στα 4, 1 ματσάκι μαϊντανός ψιλοκομμένος (μόνο τα φύλλα), 6 φρέσκα κρεμμυδάκια ψιλοκομμένα, 120 ml ελαιόλαδο, χυμός από 1 λεμόνι, 1 αυγό (κατά προτίμηση βιολογικό), αλάτι, φρεσκοτριμμένο μαύρο πιπέρι
Για την σκορπίνα, ξεκινάμε και σοτάρουμε σε μια κατσαρόλα φαρδιά και ρηχή σε χαμηλή φωτιά στο λάδι μας τα κρεμμυδάκια, τα πράσα, τα καρότα και το σέλινο για 4 - 5 λεπτά ανακατεύοντας πού και πού.Προσθέτουμε 2 ποτήρια νερό και τα ψάρια αλατοπιπερωμένα, τα σκεπάζουμε και τα αφήνουμε να σιγοβράσουν για 10 λεπτά περίπου.Γυρίζουμε τα ψάρια, προσθέτουμε αν χρειάζεται 1 φλιτζάνι τσαγιού νερό, το μισό μαϊντανό και τα αφήνουμε για άλλα 10 λεπτά.Όταν βράσει το ψάρι, το βγάζουμε με τρυπητή κουτάλα και το ξεψαχνίζουμε.Μεταφέρουμε και τα λαχανικά με μια τρυπητή κουτάλα σε μια πιατέλα και προσθέτουμε τα ψαχνά από τα ψάρια.Το ζωμό από την κατσαρόλα τον σουρώνουμε και τον διατηρούμε ζεστό.Σε ένα μπολ χτυπάμε με τον αυγοδάρτη το αυγό και προσθέτουμε σιγά-σιγά το λεμόνι.Μετά, πάλι σιγά-σιγά, προσθέτουμε 2 φλιτζάνια τσαγιού από το ζωμό που κρατήσαμε.Ανακατεύουμε, ρίχνουμε στο αυγολέμονο τον υπόλοιπο μαϊντανό και περιχύνουμε το ψάρι και τα λαχανικά. Σερβίρουμε το φαγητό αμέσως.
Καρότα,Πράσα,Σκορπίνα